יחסי איחוד האמירויות הערביות–ישראל

ביקור השר שטרית

ב-2003 ביקרה משלחת ישראלית בדובאי על מנת להשתתף בכנס של קרן המטבע הבינלאומית. המשלחת כללה בין השאר את השר בלי תיק מאיר שטרית, נגיד בנק ישראל דוד קליין, ואנשי עסקים ובהם עידן עופר ויעקב פרי.

פרשת שחר פאר

בסוף פברואר 2009 הייתה הטניסאית הישראלית שחר פאר אמורה להשתתף בטורניר דובאי, אך ברגע האחרון, לאחר שכבר נכללה בהגרלה שפורסמה יומיים קודם לפתיחת הטורניר, היא לא קיבלה אשרת כניסה למדינה המארחת. הנהלת סבב ה-WTA גיבתה את פאר והביעה כעס ואכזבה על הצעד הלא-ספורטיבי שנקטו המארחים, הטורניר לא בוטל אך נשקלו הצעדים לגבי ההמשך שלו בעתיד. הנושא עורר הד ציבורי עולמי, שגרר החלטה של ערוץ הטניס האמריקני שלא לשדר את הטורניר, החלטה של העיתון וול סטריט ג'ורנל שלא לשמש ספונסר בתחרות, כמו גם את פרישתו מהטורניר של הטניסאי אנדי רודיק, זוכה 2008 בדובאי, והמדורג במקום 6 בעולם. בעקבות הלחץ הציבורי העולמי, אישרו המארחים את כניסתו של טניסאי ישראלי אחר לטורניר, אנדי רם, וכן נקנסו על ידי ה-WTA ב-300 אלף דולר, מתוכם 44 אלף לפאר כפיצוי.
ב-2010 הטניסאית הישראלית הייתה לשחקנית הישראלית הראשונה שהשתתפה בטורניר דובאי. זאת, שנה לאחר שמארגני הטורניר נמנעו מלתת לה ויזה. היא זכתה לאבטחה מוגברת של 16 שומרי ראש, בודדה מכל שאר השחקניות, וכל משחקיה שוחקו, מנימוקים ביטחוניים, לא על המגרש המרכזי.

ביקור השר לנדאו

בינואר 2010 ביקר שר התשתיות הלאומיות עוזי לנדאו באבו דאבי לצורך השתתפות בכנס על אנרגיה מתחדשת, והיה בכך לשר הישראלי השני שמבקר במדינה.

חיסול מחמוד אל-מבחוח

ב-19 בינואר 2010 נמצא בכיר חמאס מחמוד אל-מבחוח מת בחדרו במלון בדובאי. משטרת דובאי האשימה את המוסד הישראלי בביצוע מבצע לחיסולו בשטחה ובזיוף דרכונים כדי להיכנס למדינה, וביקשה מהאינטרפול לעצור את ראש המוסד מאיר דגן, אך הבקשה נדחתה. ישראל לא אישרה ולא הכחישה מעורבות בפרשייה שגרמה למתח בין המדינות.
ב-2013 השתתפה לראשונה נבחרת ישראל בשחייה בסבב גביע העולם בדובאי, ולצד שם הנבחרת לא התנוסס דגל הלאום והכיתוב ישראל, אלא דגל לבן והכיתוב "עברי" (Ivri).

פתיחת נציגות ישראלית באיחוד האמירויות

בסוף נובמבר 2015 נפתחה באבו דאבי נציגות דיפלומטית רשמית של ישראל. עם זאת, באיחוד האמירויות ניסו להמעיט בחשיבות המהלך, ודוברת משרד החוץ מרים אל פאלאסי הבהירה בהודעה שפרסמה כי "הנציגות הישראלית החדשה תהיה מסונפת לסוכנות הבינלאומית לאנרגיות מתחדשות (שמשרדיה מצויים באבו דאבי) וכי הצעד אינו חלק מכינון קשרים דיפלומטיים עם ישראל."
ב-18 בינואר 2016 דווח כי שר האנרגיה יובל שטייניץ ביקר בעיר אבו דאבי לרגל כנס בינלאומי.
ב-2017 השתתפו טייסי חיל האוויר הישראלי בתמרון צבאי ביוון, בו השתתפו גם טייסים מאיחוד האמירויות, מאיטליה ומיוון.

הגראנד סלאם באבו דאבי

בסוף אוקטובר 2017 השתתפה נבחרת ישראל בג'ודו בטורניר הגראנד סלאם אשר נערך על אדמת אבו דאבי, אך השלטונות באבו דאבי מנעו מהנבחרת להציג את סממני המדינה בתחרות - במקום דגל ישראל הוצג בתחרות דגל איגוד הג'ודו העולמי, והמנון האיגוד נוגן במקום התקווה לאחר זכיית הג'ודוקא טל פליקר במדליית זהב בתחרות.
לקראת תחרות הגראנד סלאם ב-2018, אשר יועדה להתרחש שנית באבו דאבי, הופעל על איחוד האמירויות לחץ מצד איגוד הג'ודו העולמי להרשות לנבחרת ישראל להשתתף בתחרות ולהציג בה את סממני המדינה, וזאת כדי שלא תילקח מהאיחוד הזכות לארח את התחרות. לאחר כניעת האיחוד ללחץ, 
ב-25 באוקטובר 2018 חזרה נבחרת ישראל להשתתף בגראנד סלאם באבו דאבי, והפעם זכתה להניף את דגל ישראל בתחרות. שרת התרבות והספורט מירי רגב אף התלוותה לנבחרת לאבו דאבי, זאת לאחר שהוזמנה על ידי ראש איגוד הג'ודו העולמי, מריוס ויזר. ב-28 וב-29 באוקטובר, לאחר זכיותיהם של הג'ודוקא שגיא מוקי ופיטר פלצ'יק במדליית זהב בתחרות, נוגן לראשונה המנון התקווה באבו דאבי.
מלבד זאת, לקראת סוף ביקור המשלחת באבו דאבי הוזמנה רגב על ידי בכירים באמירויות לסיור במסגד שייח' זאיד, המסגד החשוב באבו דאבי ובאמירויות בכלל וכן אחד המקומות החשובים והמרכזיים במדינה, אליו מוזמנים לרוב מנהיגים ואישים בכירים מהעולם המבקרים באבו דאבי. במהלך הביקור במסגד סיירה בו רגב עם מארחיה ואף חתמה בספר האורחים במקום בעברית. רגב, הנחשבת לאישיות הבכירה הראשונה מישראל שזכתה לבקר במסגד ולחתום בספר האורחים שבו, התייחסה לביקור כאל צעד של שלום ואחווה בין העמים.
מלבד רגב, בנובמבר 2018 הוזמן שר התקשורת איוב קרא לכנס תקשורת בינלאומי שנערך בדובאי. במהלך הנסיעה התרחשה תקרית דיפלומטית קלה בין קרא לבין שלטונות דובאי, אך זו הסתיימה בשלום.

שיתופי פעולה


במאי 2019 הודיע משרד החוץ של איחוד האמירויות כי ישלח נציג בכיר ל"סדנא כלכלית" שתתקיים בארצות הברית בהשתתפות ישראל, אשר "נועדה ליצור מסגרת המבטיחה עתיד משגשג באזור"
בסוף יוני 2019 ביקר שר החוץ הישראלי ישראל כץ באבו דאבי, במסגרת ועידה של האו"ם.
בספטמבר 2019 גינה שר החוץ של איחוד האמירויות את אוזלת ידה של לבנון כלפי תוקפנות החיזבאללה, וראש ממשלת ישראל בנימין נתניהו בירך על הדברים.

כניסת ישראלים לאיחוד האמירויות הערביות

איחוד האמירויות הערביות אינו מכיר באופן רשמי בישראל, לפיכך, על פי החוק המקומי בעלי דרכון ישראלי אינם מורשים להיכנס למדינה למעט מקרים חריגים. ההגבלות נגד כניסת אזרחים ישראלים הוחמרו בתקופה שלאחר חיסול אל-מבחוח בדובאי, בהטילם את האשמה על המודיעין הישראלי. עם זאת, קיימים יהודים באיחוד האמירויות, וישנם אף ישראלים בעלי אזרחות כפולה שחיים, מבקרים ועובדים במדינה, כמו אזרחי מדינות אחרות. בנוסף ישנן מספר חברות ישראליות המנהלות עסקים במדינה בצורה עקיפה ובאמצעות צד שלישי.